
"Az elme labirintusai" - drámai terek W.B. Yeats táncdrámáiban

Yeats vers-drámáinak kritikai olvasatát gyakran meghatározza egy olyan szövegközpontú hozzáállás, amely hajlamos figyelmen kívül hagyni az írott anyag színpadra állításának, térbeli megvalósításának aspektusait. Yeats alapvetően térben gondolkodott; saját előadás-centrikus értelmezésében színpadi műveinek alapját így nem maguk az írott szövegek, hanem a szövegek által életre hívott, térben és időben megtestesített színházi előadások képezték. A dolgozat célja, hogy feltárja Yeats drámáinak szövegből kiinduló, ugyanakkor szövegen túlmutató dimenzióit, és azok térdramaturgiai elemzésével rámutasson a Yeats-i dráma színpadra állításának sajátosságaira.
Az elemzés érvrendszerének alapját azon állítás adja, mely szerint Yeats újítása korának színpadi gyakorlatában alapvetően sajátos térkezelésében mutatkozik meg, amely szorosan összefügg a drámaíró-rendező előadás-centrikus látásmódjával. Hogy a drámai tér Yeats-i „forradalmát” a lehető legmélyebben szemléltesse, a dolgozat a négy táncdráma (At the Hawk’s Well, The Only Jealousy of Emer, The Dreaming of the Bones, Calvary) térdramaturgiai elemzésére tesz kísérletet. Ezek a művek nemcsak Yeats mindent meghatározó térbeli gondolkodásmódjáról tesznek tanúbizonyságot, hanem más-más fénytörésben megvilágítják a Yeats-i költői terek színpadi megvalósításának lehetőségeit is. 



